Diari Oficial de la Generalitat Valenciana


Sumari del DOGV 8181, del 30-11-2017 (2017/10567)

ORDRE 20/2017, de 24 de novembre, de la Conselleria d'Economia Sostenible, Sectors Productius, Comerç i Treball, per la qual s'estableix el preu públic corresponent a la venda del rètol d'identificació oficial de l'estat dels ascensors instal·lats a la Comunitat Valenciana després de la inspecció reglamentària.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/11/24/20/dof/vci/html**

### Dades del document

Número de DOGV
:   8181

Data del DOGV
:   30-11-2017

Secció del DOGV
:   I. DISPOSICIONS GENERALS

Número del document
:   2017/10529


Data del document
:   24-11-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 20/2017, de 24 de novembre, de la Conselleria d'Economia Sostenible, Sectors Productius, Comerç i Treball, per la qual s'estableix el preu públic corresponent a la venda del rètol d'identificació oficial de l'estat dels ascensors instal·lats a la Comunitat Valenciana després de la inspecció reglamentària. [2017/10583]  
PREÀMBUL  
  
El Decret 103/2014, de 4 de juliol, del Consell, pel qual es regulen els preus públics de la Generalitat, estableix que són preus públics de la Generalitat les contraprestacions pecuniàries que se satisfacen per la prestació de serveis o la realització d'activitats de sol·licitud o recepció voluntària, efectuades en règim de dret públic per la Generalitat o per les seues entitats autònomes, quan no concórreguen les circumstàncies per a qualificar-les com a taxa, en els termes de l'article 1 del text refós de la Llei de taxes de la Generalitat, aprovat pel Decret Legislatiu 1/2005, de 23 de febrer, del Consell.  
Aquest mateix decret assenyala que la quantia dels preus públics cobrirà com a mínim, els costos econòmics originats per la prestació dels serveis o per la realització de les activitats i que l'establiment o modificació de la quantia dels preus públics es realitzarà per ordre de la Conselleria que efectue els serveis o activitats.  
Quant a la forma d'efectuar el pagament d'aquest preu públic i, si és el cas la seua devolució, el Decret 182/2014, de 24 d'octubre, del Consell, regula l'ingrés dels drets de naturalesa pública gestionats per la Generalitat, i la devolució d'ingressos indeguts relatius a tals drets.  
  
El Reglament d'aparells d'elevació i manutenció aprovat pel Reial decret 2291/1985, de 8 de novembre, disposa, en l'article 19, que els aparells subjectes a aquest se sotmetran a les inspeccions periòdiques que establisquen les corresponents instruccions tècniques complementàries.  
En el cas dels ascensors, el punt 11 de la Instrucció Tècnica Complementària ITC-AEM1 «Ascensors» del Reglament d'aparells d'elevació i manutenció, aprovada pel Reial decret 88/2013, de 8 de febrer, prescriu que a partir de la seua posada en servei, els organismes de control realitzaran inspeccions periòdiques als ascensors, cada 2, 4 o 6 anys, en funció de les característiques dels edificis i llocs en què estiguen instal·lats, a fi de comprovar que mantenen les degudes condicions de seguretat. Així mateix, hauran d'inspeccionar-se els ascensors després d'un accident amb danys a les persones o els béns i quan així ho determine l'òrgan competent de la comunitat autònoma fent ús de les seues atribucions legals.  
Com a resultat de la visita d'inspecció, l'organisme de control emetrà un certificat d'aquesta i col·locarà un rètol indeleble en l'interior de la cabina amb el resultat de la dita inspecció. A fi de facilitar el compliment de les disposicions vigents, es fa convenient que siga la pròpia Administració qui, a través de l'Institut Valencià de Competitivitat Empresarial (IVACE) puga distribuir inicialment l'esmentat rètol, de manera que de forma immediata estiga disponible per als potencials agents usuaris; per a això resulta necessari, establir i fixar la quantia del preu públic a satisfer per la seua distribució i venda. Amb posterioritat, seran els propis organismes de control els que podran proveir-se dels rètols a partir de les normes d'identificació d'aquells dictades per aquesta Conselleria.  
D'acord amb tot l'anterior, després de l'elaboració de l'informe economicofinancer que determina els costos de l'entrega de béns que es referix, i a la vista de l'informe favorable emés per la Direcció General de Tributs i Joc de la Conselleria d'Hisenda Pública i Model Econòmic, procedeix l'aprovació dels imports del dit preu públic per mitjà d'aquesta Ordre, en la que s'han seguit els principis administratius establits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Quant a la seua inclusió en el Pla Normatiu de la Generalitat per a 2017, es fa constar la seua no inclusió per haver sorgit amb posterioritat la necessitat de la seua tramitació.  
Per tot això, i d'acord amb les facultats que em confereix l'article 3.1.a del Decret 103/2014, de 4 de juliol, del Consell, pel qual es regulen els preus públics de la Generalitat, i en el marc de les competències que amb caràcter exclusiu es reconeixen a la Generalitat en l'article 52.1.2a de l'Estatut d'Autonomia de la Comunitat Valenciana, i l'article 12.5 de la Llei 21/1992, de 16 de juliol, d'indústria, en relació amb els reglaments de seguretat industrial; de conformitat amb les competències atribuïdes pel Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE) aprovat per Decret 4/2013, de 4 de gener, del Consell, havent-hi emés un informe l'Advocacia General de la Generalitat i la Intervenció Delegada, previs els tràmits d'audiència pertinents, i conforme amb el Consell Jurídic Consultiu de la Comunitat Valenciana  
En virtut d'això,  
  
  
ORDENE  
  
Article 1. Objecte  
S'aprova preu públic per a la venda per l'Institut Valencià de Competitivitat Empresarial (IVACE), amb caràcter temporal, dels rètols identificatius de l'estat dels ascensors instal·lats a la Comunitat Valenciana després de la inspecció reglamentària efectuada pels organismes de control.  
  
Article 2. Quantia  
La quantia del preu públic serà la següent:  
- Per a comandes de menys de 30.000 rètols: 0,503 - cada u.  
- Per a comandes de 30.000 o més rètols: 0,304 - cada u.  
Els preus inclouen la totalitat de les despeses imputables, excepte l'Impost sobre el Valor Afegit (IVA) i qualsevol altre tribut que s'aplique d'acord amb la normativa vigent.  
  
Article 3. Gestió, liquidació i recaptació  
Els rètols seran distribuïts per l'Institut Valencià de Competitivitat Empresarial (IVACE) fins al 30 de març de 2018, entitat a què correspondrà així mateix la gestió, liquidació i recaptació dels preus públics derivats de la venda dels rètols durant el dit període.  
  
  
  
DISPOSICIÓ ADDICIONAL  
  
Única. Clàusula de no-despesa  
La implantació del preu públic regulat en aquesta ordre no podrà suposar increment de despesa pública.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 24 de novembre de 2017  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI